
REPUBLIKA HRVATSKA	                
TRGOVAČKI SUD U ZAGREBU
STALNA SLUŽBA U KARLOVCU
Karlovac, Trg hrvatskih branitelja 1	        4 St-1785/2019-5

U  I M E  R E P U B L I K E  H R V A T S K E
R J E Š E N J E

	Trgovački sud u Zagrebu, Stalna služba u Karlovcu, po sucu Goranki Boljkovac, povodom prijedloga predlagatelja GULIŠ METAL d.o.o., Samobor, Gornji Kraj 15, OIB 92822135906, za otvaranje predstečajnoga postupka nad dužnikom GULIŠ METAL d.o.o., Samobor, Gornji Kraj 15, OIB 92822135906, dana 16. rujna 2019.

r i j e š i o    j e

Odbacuje se prijedlog predlagatelja – dužnika GULIŠ METAL d.o.o., Samobor, Gornji Kraj 15, OIB 92822135906, za otvaranje predstečajnog postupka od 26. srpnja 2019.

Obrazloženje

	Predlagatelj – dužnik podnio je sudu dana 26. srpnja 2019. prijedlog za otvaranje predstečajnoga postupka temeljem odredbe čl. 25. st. 1. Stečajnog zakona (Narodne novine broj 71/15, 104/17, dalje u tekstu: SZ-a). 

	Odredbom čl. 16. st. 1. SZ-a propisano je da se prijedlog za otvaranje predstečajnoga i stečajnoga postupka podnosi sudu na propisanom obrascu te sadržava podatke za identifikaciju dužnika i podnositelja prijedloga i popis imovine i obveza dužnika, a sadržaj popisa imovine i obveza dužnika propisan je odredbom čl. 17. st. 1. i 2. SZ-a.

	Nadalje, odredbom čl. 26. SZ-a propisano je koje isprave je dužan podnositelj prijedloga za otvaranje predstečajnoga postupka dostaviti uz taj prijedlog, a čl. 27. SZ-a određen je sadržaj prijedloga plana restrukturiranja. 

Odredbom čl. 28. st. 1. SZ-a propisano je da je podnositelj prijedloga dužan uplatiti predujam za troškove predstečajnoga postupka u iznosu od 5.000,00 kn; stavkom 3. istog članka propisano je da ako podnositelj prijedloga za otvaranje predstečajnoga postupka nije uplatio predujam za troškove predstečajnoga postupka, sud će prijedlog odbacit kao nedopušten. 

	Uvidom u prijedlog za otvaranje predstečajnoga postupka od 26. srpnja 2019. sud je utvrdio da uz isti dužnik nije dostavio popis imovine i obveza sukladno odredbi čl. 17. st. 1. i 2. SZ-a, niti je dužnik dostavio sve isprave propisane odredbom čl. 26. SZ-a, tj. dužnik nije uz prijedlog dostavio financijske izvještaje u skladu sa Zakonom o računovodstvu koji nisu stariji od tri mjeseca od dana podnošenja prijedloga za otvaranje predstečajnoga postupka, s time da se usporedni podaci u financijskim izvještajima iskazuju sa stanjem na dan godišnjih financijskih izvještaja prethodne godine, odnosno evidencije koje vode u skladu s poreznim propisima ako je dužnik obveznik poreza na dohodak. Nadalje, dužnik nije uz prijedlog za otvaranje predstečajnoga postupka dostavio niti prijedlog plana restrukturiranja sa sadržajem propisanim čl. 27. SZ-a, a isto tako, utvrđeno je da dužnik nije uplatio predujam za troškove predstečajnoga postupka u iznosu od 5.000,00 kn.

Odredbom čl. 31. st. 2.  SZ-a propisano je da ako prijedlog za otvaranje predstečajnoga postupka nije potpun, sud će naložiti podnositelju prijedloga da prijedlog dopuni u skladu s uputom u roku od 8 dana, time da se rok za dopunu prijedloga ne može produžiti; stavkom 3. istog članka propisano je da ako podnositelj prijedloga ne dopuni prijedlog za otvaranje predstečajnoga postupka u skladu s uputom suda u roku iz stavka 2. istog članka, sud će u roku od 8 dana nakon isteka toga roka odbaciti prijedlog za otvaranje predstečajnoga postupka. 

	Slijedom navedenog, sud je rješenjem posl.br. 4 St-1785/2019-3 od 22. kolovoza 2019. pozvao predlagatelja – dužnika da u roku od 8 dana od dana dostave prijepisa tog rješenja dopuni prijedlog za otvaranje predstečajnoga postupka na način da dostavi sudu popis imovine i obveza dužnika, te da dostavi dokumentaciju propisanu odredbom čl. 26. SZ-a, tj. da dostavi financijske izvještaje i prijedlog plana restrukturiranja koji će sadržavati podatke iz čl. 27. SZ-a. Također, predlagatelj je pozvan da u roku od 8 dana uplati predujam za troškove predstečajnoga postupka u iznosu od 5.000,00 kn. U rješenju suda od 22. kolovoza 2019. dužnik je uredno upozoren da, ukoliko isti ne postupi po traženju suda te ne dostavi sve propisane isprave i istovremeno ne uplati predujam za pokriće troškova predstečajnoga postupka, sud će prijedlog za otvaranje predstečajnoga postupka odbaciti. 

	Dužniku je rješenje suda posl.br. 4 St-1785/2019-3 od 22. kolovoza 2019. dostavljeno dana 29. kolovoza 2019., time da je citirano rješenje ujedno javno objavljeno na mrežnoj stranici e-Oglasna ploča suda s danom donošenja 22. kolovoza 2019. 

	Međutim, dužnik nije postupio po pozivu suda te isti nije uplatio predujam za troškove predstečajnog postupka, niti je isti dostavio na spis financijske izvještaje i prijedlog plana restrukturiranja sukladno odredbi čl. 26. SZ-a, niti je podnio sudu popis imovine i obveza dužnika iz čl. 17. SZ-a.

	Slijedom navedenog, 	valjalo je temeljem odredbe čl. 31. st. 3. SZ-a i odredbe čl. 28. st. 3. SZ-a odbaciti prijedlog za otvaranje predstečajnoga postupka te je sud riješio kao u izreci ovog rješenja. 
	
U Karlovcu  16. rujna 2019.	
                                                                                                             
        Sudac:
Goranka Boljkovac, v.r.

Za točnost otpravka-
ovlašteni službenik:
Renata Klokočki


Uputa o pravnom lijeku:	
Protiv ovog rješenja dopuštena je žalba u roku od osam dana od dana dostave prijepisa ovog rješenja, odnosno od isteka osmog dana od dana objave ovog rješenja na mrežnoj stranici e-Oglasna ploča suda, koja se podnosi u tri primjerka, Visokom trgovačkom sudu Republike Hrvatske, putem ovog suda.

Dna: 
1. GULIŠ METAL d.o.o., Samobor, Gornji Kraj 15
2. Mrežna stranica e-Oglasna ploča suda

